<classify> RIPOTI ya Benki ya Dunia kuhusu Maendeleo ya Kilimo Tanzania, imebainisha kuwa Sekta ya Kilimo nchini imeanza kuwa na mabadiliko chanya.Taarifa kuhusu ripoti hiyo iliwasilishwa Dar es Salaam juzi na Mkurugenzi Mkazi wa Benki ya Dunia kwa Tanzania, Malawi, Zambia na Zimbabwe, Bella Bird.Kwa mujibu wa ripoti hiyo, mabadiliko katika sekta ya kilimo yakitumiwa vyema, yataleta fursa zaidi katika kuongeza ajira, kuondoa umasikini na kuongeza uzalishaji wenye tija.Pia ripoti hiyo iliyofanyiwa utafiti kwa muda wa miaka miwili, pia imeendelea kuitaja Tanzania kuwa ni nchi namba moja kati ya nchi za Kusini mwa Jangwa la Sahara ambazo uchumi wake unakua kwa kasi.Ripoti hiyo imeonesha kuwa kutokana na jitihada mbalimbali zinazofanywa na serikali katika kukuza sekta ya kilimo, mabadiliko chanya yameanza kuonekana, ikiwemo kuwepo kwa ongezeko la wakulima wa kati, huku wakulima wadogo wanaolima kwa ajili ya chakula tu wakipungua.Ni wazi kuwa taarifa hiyo ya Benki ya Dunia juu ya kuimarika kwa sekta ya kilimo nchini imepokewa kwa shangwe na Watanzania wengi kutokana na ukweli kuwa sekta hiyo ndiyo tegemeo la jamii kubwa ya Watanzania hususani katika maeneo ya vijijini.Taarifa kuwa kumekuwa na ongezeko la wakulima wa kada ya kati na kupungua kwa idadi ya wakulima wadogo wanaofanya shughuli za kilimo kwa ajili ya chakula tu, zinatoa picha kuwa sasa Watanzania wengi wameamua kutumia sekta ya kilimo kama njia kuu ya kujikwamua kimaisha.Kutokana na ukweli huo ni wazi kuwa katika kipindi cha miaka michache ijayo, sekta ya kilimo itakuwa ni mhimili mkuu wa Taifa katika kuzalisha kiwango kikubwa cha ajira kwa Watanzania na hivyo kutumika kama moja ya suluhisho katika kukabili tatizo la ajira hususani kwa vijana.Mbali ya kutoa suluhisho la ajira, lakini pia mabadiliko hayo chanya katika sekta ya kilimo yanatoa ishara ya wazi kabisa kuwa katika kipindi cha miaka michache ijayo, sekta ya kilimo itageuka kuwa tegemeo katika kuchangia Pato la Taifa kwani idadi kubwa ya wakulima watakuwa wamepiga hatua kutoka kilimo cha chini kwenda cha kati na hatimaye kilimo cha juu cha kibiashara.Ni imani yetu kuwa kama mikakati yote ya kukuza sekta ya kilimo itasimamiwa vema katika utekelezaji wake dhana kuwa kilimo ni uti wa mgongo wa taifa letu, italeta maana iliyokusudiwa, kwani kilimo kitapiga hatua kubwa na kugeuka kuwa tegemeo la mapinduzi ya kiuchumi.  <topic>: KITAIFA 